大雅堂
作者：釋居簡
朝代：宋

paragraphs: 少陵何人斯，曰似司馬遷。
太史牛馬走，於此何有焉。
瞢者瞢不理，知言超言前。
政如春在花，春豈必醜妍。
又如發清彈，意豈必在絃。
悠悠雲出山，滔滔水行川。
雲水山川行，莫測何能然。
不知其誰知，軟語黄庭堅。
庭堅語弗軟，壯折灧澦顛。
盡冩劍硤詩，不數金薤篇。
密付草玄後，夜光寒燭天。
扁作大雅堂，醉墨猶明鮮。
至今百歲後，此意惟心傳。
炎宋諸王孫，傳癖不復痊。
閉戶閲宗派，尚友清社賢。
呂韓儼前列，芳蠟然金蓮。
三洪偕二謝，病可携瘦權。
奪胎換骨法，妙處尤拳拳。
疏越正始音，細取麟角煎。
亦有老斲輪，堂下時蹁躚。